**Charles Samuel Addams** (7. tammikuuta 1912 Westfield, New Jersey, Yhdysvallat – 29. syyskuuta 1988 Manhattan, New York City) oli yhdysvaltalainen pilapiirtäjä, jonka teokset edustivat tyyliltään mustaa huumoria ja makaaberia. Addams käytti nimeä **Chas Addams** signeeratessaan teoksensa. Addamsin tunnetuimpia teoksia ovat fiktiiviset *The Addams Family* -hahmot, joista on tehty useita televisiosarjoja, elokuvia, kirjoja, pelejä ja musikaali. Addams tuotti yli 1 300 sarjakuvaa, joista suurin osa julkaistiin *The New Yorker* -lehdessä. Teoksia on julkaistu myös *TV Guide*- ja *Collier’s* -lehdissä.

Addamsin leski Marilyn ("Tee") perusti vuonna 1999 Tee & Charles Addams Foundation -säätiön Addamsin taiteellisen saavutuksen edistämiseen. Hän lahjoitti myös Addamsin teoksia New York Public Library -kirjastolle.

Elämäkerta
----------

Charles Addams syntyi ja vietti lapsuutensa Westfieldissä, New Jerseyssä. Addamsin isä oli pianoyhtiön johtaja Charles Huey Addams (1882–1963) ja äiti Grace M. Spear Addams (1879–1960). Arkkitehtuuria opiskellut isä kannusti nuorta Addamsia piirtämään, ja hän olikin jo lapsena kiinnostunut piirtämään arkkuja, hautausmaita ja luurankoja. He muuttivat vuonna 1920 Elm Streetillä sijaitsevaan taloon, jossa he asuivat vuoteen 1947 asti.

Addamsin ystävät kutsuivat häntä Chilliksi ja muistavat tämän lapsena olleen vilkas ja utelias. Teini-iässä Addams murtautui tyhjillään olevaan taloon Dudley Avenuella, mistä hän jäi kiinni poliisille. Kyseisen päärakennuksen takana oli rakennuksen seinään piirrettynä liidulla luuranko, jonka uskotaan olevan Addamsin piirtämä. Addams kävi nuorempana usein presbyteerien hautausmaalla Mountain Avenue -kadulla.

Addams opiskeli vuosina 1929–1930 Colgate Universityssa ja vuosina 1930–1931 Pennsylvanian yliopistossa. Vuonna 1931 Addams muutti New Yorkiin ja opiskeli vuosina 1931–1932 Grand Central School of Art -taidekoulussa. Addams työskenteli vuonna 1933 McFadden Publications -yrityksessä, jossa hän käsitteli valokuvia *True Detective* -lehdelle retusoimalla veren ruumiiden kuvista, jotta ne eivät olisi liian rajuja julkaistavaksi.

Toisen maailmansodan aikana vuosina 1943−1946 Addams työskenteli viestijoukkojen valokuvakeskuksessa New Yorkissa, missä hän teki animoituja elokuvia ja julisteita Yhdysvaltain armeijalle.

The New Yorker
--------------

Vuonna 1932 Addams myi *The New Yorker* -lehdelle ensimmäisen sarjakuvansa. Kolme vuotta myöhemmin vuonna 1935 lehti palkkasi Addamsin vakituiseksi pilapiirtäjäksi, ja Addams lopetti työskentelyn McFadden Publicationsissa. Vuonna 1938 julkaistiin ensimmäisen kerran *Addams Familyyn* viittaava pilapiirros, jossa pölynimurikauppias esitteli pölynimuria kartanon aulassa portaiden edessä seisoville Mortician ja Lurchin varhaishahmoille. Kuvassa Lurchilla oli parta, mutta myöhemmin hahmo muuttui piirroksissa muistuttamaan enemmän Frankensteinin hirviötä. Piirrokset olivat vain yhden kuvan julkaisuja, joiden alla oli rivi vuoropuhelua. Tunnetuimpia hahmoihin liittyviä pilakuvia on "Boiling Oil", joka julkaistiin *The New Yorker* -lehdessä 21. joulukuuta 1946. Päätoimittajan mielestä piirros oli liian raju lehden kansikuvaksi ja se julkaistiin sisäsivulla. Usea lukija piti piirroksesta ja toivoi siitä painettavan joulukortteja. Muita Addamsin tunnettuja pilakuvia on muun muassa vuonna 1940 julkaistu "The Skier".

### The Addams Familyn synty

Addams nimesi hahmonsa ja antoi heille persoonalliset ominaisuudet, kun televisiokanava ABC:lle televisiosarjaa kehittänyt David Levy pyysi Addamsia tekemään näin. Samalla konsepti sai nimekseen *The Addams Family*. *The Addams Family* -televisiosarjan myötä aiemmin yhden paneelin sarjakuvissa esiintyneet hahmot saivat maailmanlaajuisen huomion. Sarjasta tuotettiin vuosina 1964–1966 kaksi tuotantokautta, yhteensä 64 jaksoa. Televisiosarjan tuotanto viivästyi, koska Addamsin entinen vaimo Barbara Barb omisti oikeudet. Sarjan myötä *The New Yorkerin* toimittaja William Shawn lopetti *Addams Family*-hahmoihin perustuvien sarjakuvien julkaisun mutta jatkoi muiden Charles Addamsin sarjakuvatuotannon julkaisemista.

Addamsin teoksista
------------------

Addams signeerasi kaikki teoksensa nimellä Chas Addams, jonka on kertonut näyttävän paremmalta signeerauksessa kuin Charles Addams. Addamsin ensimmäinen pilapiirroskokoelma *Drawn and Quartered* ilmestyi vuonna 1942.

Toisen maailmansodan jälkeen Addamsin töitä oli esillä muun muassa Metropolitan Museum of Art- ja Fogg Art Museum -taidemuseoissa, Rhode Island School of Design -taidekorkeakoulussa, New Yorkin taidegalleriassa ja New Yorkin kaupunginmuseossa. Muutama vuosi sodan päättymisen jälkeen, ilmestyi hänen toinen sarjakuvakokoelmansa vuonna 1947. Pilapiirroskokoelmia julkaistiin useita vuosina 1942–1981, joista viimeinen *Creature Comforts*, ilmestyi vuonna 1981.

Addams oli aktiivinen freelancer-pilapiirtäjä kuolemaansa asti, ja hän tuotti *The New Yorker* -lehdelle teoksia yli 40 vuoden ajan. Lehti julkaisi ensimmäisen Addamsin piirroksen helmikuussa 1932 ja viimeisen kolme viikkoa ennen Addamsin kuolemaa syyskuussa 1988. Addams teki yli 1 300 sarjakuvaa ja kantta, joita julkaistiin myös *TV Guide*- ja *Collier’s*-lehdissä.

### Muita teoksia

Vuonna 1952 Addams maalasi kankaalle seinämaalauksen Hamptons-hotellin Dune Deck -baarille. Hotellin vaihdettua myöhemmin omistajaa teos lahjoitettiin Palmerin taidemuseolle, mistä se siirrettiin myöhemmin Penn Staten kirjastoon. Harmaansävyinen, mustavalkoinen teos, joka muistuttaa painettua sarjakuvaa, on kooltaan 14 jalkaa leveä (4,26 metriä) ja 4 jalkaa korkea (1,21 metriä). Teokselle annettiin myöhemmin nimi *An Addams Family Holiday*. Teoksessa ovat Addamsin perheestä tutut hahmot.

Yksityiselämä
-------------

Addams oli kolme kertaa naimisissa. Vuonna 1942 Addams tapasi Barbara Jean Dayn, ja he avioituivat seuraavan vuoden toukokuussa. He erosivat kahdeksan vuoden liiton jälkeen vuonna 1951. Dayn sanottiin olevan Addamsin luoman hahmon Morticia Addamsin näköinen.

Addams avioitui 1954 Barbara Barbin (Estelle B. Barb) kanssa, jonka sanottiin olevan vielä enemmän Mortician näköinen kuin Barbara Day. Juristina hän sai Addamsin luovuttamaan useiden sarjakuvien oikeuksia itselleen. Barb myös sai Addamsin ottamaan 100 000 dollarin henkivakuutuksen. Liitto päättyi vuonna 1956. Addamsin asianajaja viittasi parin tapauksen olevan kuin vuoden 1944 elokuvasta *Nainen ilman omaatuntoa*.

Addams avioitui vuonna 1980 Marilyn Matthews Millerin "Tee" (1926–2002) kanssa lemmikkieläinten hautausmaalla. He muuttivat vuonna 1985 New Yorkin Sagaponackissa sijaitsevaan taloon, jota kutsuttiin lempinimellä "The Swamp".

Yhdysvaltain presidentit John Adams ja John Quincy Adams olivat kaukaista sukua Addamsille. Nobel-palkittu sosiaalipoliitikko ja rauhanliikkeen johtaja Jane Addams oli Addamsille sukua. Ray Bradbury ja Alfred Hitchcock olivat Addamsin hyviä ystäviä. Addamsilla tiedetään olleen suhteet ainakin Greta Garbon, Jackie Kennedyn ja Joan Fontainen kanssa.

Addams keräili useita erikoisia esineitä. Keräilykokoelma koostui muun muassa useista varsijousista ja miekoista. Kokoelmiin kuului myös haarniska. Addams oli myös innokas autoharrastaja.

Kuolema
-------

Addams kuoli 76-vuotiaana sydänkohtaukseen New Yorkissa 29. syyskuuta 1988.

Tee & Charles Addams Foundation
-------------------------------

Vuonna 1999 perustettiin säätiö Addamsin taiteellisen saavutuksen edistämiseen. Addamsin leski Marilynin ("Tee") perustama säätiö jakaa Addamsin taiteellisia saavutuksia näyttelyiden ja tapahtumien kautta. Kokoelmiin kuuluu muun muassa Addamsin julkaistuja ja aiemmin julkaisemattomia sarjakuvia sekä piirroksia, maalauksia ja erilaisia Addamsiin liittyviä esineitä. *The Addams Family* -perheen ja muun Addamsin tuotannon tekijänoikeudet omistava säätiö toimii Addamsien entisessä kartanossa (kutsutaan nimellä "The Swamp") New Yorkin Sagaponackissa.

Kunnianosoituksia
-----------------

7. tammikuuta 2012 Google kunnioitti Charles Addamsia hänen 100-vuotissyntymäpäivänään *The Addams Family* -aiheisella Google-logolla. Pennsylvanian yliopiston edustalla sijaitsee Addams Family -perheen veistos.

Lähteet
-------

1. 1 2 3 4 5 6 7 8 9  (Arkistoitu – Internet Archive)Arkistoitu alkuperäisestä}
2. 1 2 3  Tally, Catherine: Charles Addams: Humorist of the Macabre *Owlcation*.  11.12.2017. Viitattu 25.11.2019. (englanniksi)
3. ↑  Bear, Rob: Believe It or Not, This is Where the Real Addams Family Lived *Curbed*.  17.8.2011. Viitattu 25.11.2019. (englanniksi)
4. 1 2  Makin, Cheryl: 'Addams Family's' NJ roots embraced in upcoming movie *My Central Jersey*.  12.8.2019. Viitattu 28.11.2019. (englanniksi)
5. 1 2  Blazeski, Goran: Charles Addams, master of black humor, played in cemeteries as a child *The Vintage News*.  9.1.2018. Viitattu 26.11.2019. (englanniksi)
6. 1 2 3 4  (Arkistoitu – Internet Archive)Arkistoitu alkuperäisestä}
7. 1 2  Solomon, Charles: Book review: ‘The Addams Family: An Evilution’ by Charles Addams and H. Kevin Miserocchi *Los Angeles Times*.  16.7.2010. Viitattu 29.11.2019. (englanniksi)
8. 1 2  King, Susan: Spooky, kooky — and beloved: Why they can’t kill the ‘Addams Family’ *Los Angeles Times*.  10.10.2019. Viitattu 25.11.2019. (englanniksi)
9. ↑  Mankoff, Robert: Charles Addams *The New Yorker*.  11.3.2010. Viitattu 26.11.2019. (englanniksi)
10. ↑  Davis, Linda H.: *Chas Addams: A Cartoonist's Life*, s. 90. Random House, 2006. ISBN 9780679463252. Google-kirjat (viitattu 2.12.2019). (englanniksi)
11. 1 2 3  Chilton, Martin: Charles Addams: Master of black humour *Telegraph*.  9.12.2014. Viitattu 25.11.2019. (englanniksi)
12. 1 2  Bright, Genee: Remembering Charles Addams: Picks for Teens and Adults *The New York Public Library*.  26.10.2018. Viitattu 25.11.2019. (englanniksi)
13. ↑  Healy, Patrick: That Old Black Magic, So Hard to Recapture *The New York Times*.  5.1.2010. Viitattu 29.11.2019. (englanniksi)
14. ↑  Chilton, Martin: Charles Addams: Master of black humor *Telegraph*.  9.12.2014. Viitattu 28.9.2017. (englanniksi)
15. 1 2 3 4  Rodriguez McRobbie, Linda: Light Heart, Dark Humor: The Man Behind The Addams Family *Mental Floss*.  10.3.2011. Viitattu 28.11.2019. (englanniksi)
16. ↑  (Arkistoitu – Internet Archive)Arkistoitu alkuperäisestä}
17. ↑  Melton, J. Gordon: *The Vampire Book: The Encyclopedia of the Undead*, s. 3. Visible Ink Press, 2010. ISBN 9781578593507. Google-kirjat (viitattu 4.12.2019). (englanniksi)
18. ↑  Taft, William H.: *Encyclopedia of Twentieth Century Journalists*, s. 4. Routledge, 2015. ISBN 9781317403258. Google-kirjat (viitattu 4.12.2019). (englanniksi)
19. ↑  Angell, Roger: 1988 10 17 122 TNY CARDS 000351319 *The New Yorker*.  17.10.1988. Viitattu 28.9.2017. (englanniksi)
20. 1 2 3 4 5  Karasik, Paul: The Addams Family secret *The New Yorker*.  9.7.2018, 16.7.2018. Viitattu 25.11.2019. (englanniksi)
21. 1 2 3  (Arkistoitu – Internet Archive)Arkistoitu alkuperäisestä}
22. ↑  Barbara Jean Day To Be Married to Pvt. C.S. Addams.  *The Courier-News*, 29.5.1943, nro 7. Bridgewater, New Jersey, NJ:  A Publisher Extra Newspaper.   (englanniksi) Arkistoitu versio}
23. 1 2  How The Addams Family went from newspaper cartoon to cult classic *Independent.ie*.  13.8.2017. Viitattu 28.11.2019. (englanniksi)
24. ↑  Wilkinson, Annie: Charles Addams: The Long Island Macabre Master Who Created The Addams Family *Long Island Press*.  29.10.2018. Viitattu 28.11.2019. (englanniksi)
25. ↑  Charles Addams: The Addams Family’s Ties to Penn *The University of Pennsylvania Almanac*.  15.10.2019. Viitattu 30.11.2019. (englanniksi)
26. ↑  The Father of the Addams Family *NPR*.  31.10.2006. Viitattu 3.12.2019. (englanniksi)
27. ↑  Pete: Charles Addams and His Cars: 1948-1960 *Veloce Today*.  18.5.2010. Viitattu 3.12.2019. (englanniksi)
28. 1 2 3  Barylski, Nicole: INTERVIEW: Tee & Charles Addams Foundation Director H. Kevin Miserocchi On Charles Addams, The Famed Cartoonist’s Work, And More *Hamptons*.  2019. Viitattu 26.11.2019. (englanniksi)
29. ↑  The Foundation *Tee & Charles Addams Foundation*. Viitattu 29.11.2019. (englanniksi)
30. ↑  Linnell, Christine: "Adult Wednesday Addams" Pulled From YouTube Over Copyright *New Media Rockstars*.  17.4.2015. Viitattu 28.11.2019. (englanniksi)
31. ↑  Charles Addams celebrated by Google doodle *The Guardian*.  7.1.2012. Viitattu 26.11.2019. (englanniksi)
32. ↑  The story behind the Addams Family silhouette *Penn Today*.  3.12.2009. Viitattu 26.11.2019. (englanniksi)

Kirjallisuutta
--------------

* *Drawn and Quartered* (Random House, 1942)
* *Addams and Evil* (Simon ja Schuster, 1947)
* *Monster Rally* (Simon ja Schuster, 1950)
* *Homebodies* (Simon ja Schuster, 1954)
* *Nightcrawlers* (Simon ja Schuster, 1957)
* *Dear Dead Days: A Family Album* (G.P. Putnam & Sons, 1959)
* *Black Maria* (Simon ja Schuster, 1960)
* *Drawn and Quartered* (Simon ja Schuster, 1962), uudelleenjulkaisu
* *The Groaning Board* (Simon ja Schuster, 1964)
* *The Chas Addams Mother Goose* (Windmill Books (1.painos), 1967), vuonna 2002 julkaistiin uudelleen lisämateriaalilla
* *My Crowd* (Simon ja Schuster, 1970)
* *Favorite Haunts* (Simon ja Schuster, 1976)
* *Creature Comforts* (Simon ja Schuster, 1981)
* Addams, Charles: *The World Of Charles Addams*. Knopf, 1991. ISBN 0-394-58822-3.
* Addams, Charles: *Chas Addams Half-Baked Cookbook: Culinary Cartoons for the Humorously Famished*. Simon & Schuster, 2005. ISBN 0-7432-6775-3.
* Addams, Charles: *Happily Ever After: A Collection of Cartoons to Chill the Heart of Your Loved One*. Simon & Schuster, 2006. ISBN 978-0-7432-6777-9.
* Miserocchi, H. Kevin: *The Addams Family: An Evilution*. Pomegranate, (1.painos), 2010. ISBN 978-0-7649-5388-0.

### Addamsin kuvittamat

* DeVries, Peter: *But Who Wakes the Bugler?* (Houghton & Mifflin, 1940)
* Kobler, John: *Afternoon in the Attic* (Dodd & Mead, 1950)

### Addamsista kertova tuotanto

* Davis, Linda H.: *Charles Addams: A Cartoonist's Life*. Random House, 2006. ISBN 9780679463252.

Aiheesta muualla
----------------

* Charles Addams -säätiö sivusto (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Latvia
* Japani
* Tšekki
* Alankomaat
* Puola

 |
|  |
| Taiteenala | 
* Museum of Modern Art
* RKD Artists
* ULAN

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* SNAC
* IdRef

 |

 |